Pengemuren - pressen skriver ...
DERFOR OLIE
KELD BROKSØ
Anmeldelserne er bragt, siden Pengemurens udgivelse 15/4 2011. Udplukkene omfatter både de mange positive kommentarer og nogle stænk malurt. Tak for det hele og engagementet i denne thriller, hvis baggrund fortsat er i rivende udvikling. Også tak for mange positive tilbagemeldinger fra øvrige læsere.
Jannik Lunn i Bogpusheren.dk under overskriften ”Olie-thriller”
Godt: Keld Broksøs Pengemuren er en international thriller (…) Det er ikke helt få af romanens hovedpersoner, der må lade livet under de mange dramatiske hændelser, og der er spænding på til de allersidste sider. Pengemuren er en flot og velfortalt spændingsroman, og man mærker, at journalisten Broksø må have foretaget en omfattende research, eller også kan han skrive så overbevisende, at læseren tror på hans historie. Afgjort en anbefalelsesværdig thriller!
Skidt: ?
Zenia Johnsen i Bibliotekernes lektørudtalelse fra DBC
Godt: »Thriller med oliebranchen som ramme for en historie, der vil fornøje læsere med interesse i storpolitisk spænding og intriger. Broksøs 3. roman er en underholdende thriller om kampen over olie, gas og rørledninger. (…) En spændingsroman om grådighed, bedrag, lidenskab, sorg og olieinteresser. Handlingen kan karakteriseres som hæsblæsende og tager læseren med gennem Norge, Danmark, Polen, Tyrkiet og Aserbajdsjan. Handlingen er lidt kompliceret men velkonstrueret, så man ikke hægtes af. Pengemuren har en storpolitisk nerve og er i den kategori af samfundsdebatterende thrillere, som også mestres af fx danske Leif Davidsen og Lars Ørlund. Samlet konklusion: En spændende og aktuel samfundsdebatterende thriller om især olieinteresserer og de problemstillinger, der knytter sig hertil.«
Skidt:?
Anmeldelse i Bogsyn.dk
Godt: »Keld Broksø skriver meget levende og engageret, og hans thriller lægger godt op til delplots og klimaks igennem en fornuftig håndtering af spænding, dialoger og beskrivelser. Som en ægte thriller antydes det i begyndelsen af bogen, at vi venter os det helt store spændingsmomentum i bogens sidste halvdel, og det slår skam heller ikke fejl. Som mange andre i genren står vi lidt i stampe sådan cirka midt i det hele, men på en eller anden finurlig måde gør det ingenting, for det er jo ofte netop den del af virkeligheden, der er knap så kendt hos offentligheden og ditto flatterende for opdagere selv -, at ting står lidt stille, at man træder lidt vande -, og så er vi igen med, og der kommer fuld knald på. Plus for den virkelighedstro beskrivelse af lande, byer, steder og bevægelser både i sprog og i figurernes transportsekvenser, og også plus for, at den er super bygget op med flere afsnit på hver side, så man kan holde pauser undervejs og alligevel læse godt igennem uden at blive træt i øjnene -, når man nu vil have mere og mere. (…) En fin thriller.«
Merete Trap på Litteratursiden.dk
Godt: Penge, magt, olie og korruption i et hæsblæsende tempo. Stærk underholdning til læsere med hang til en god spændingsroman. (...) ”Pengemuren” er det jeg vil kalde, god klassisk ”dick lit”, altså en rigtig omgang mandeunderholdning. Vi har antihelten Harry Lowell, som er i pensionsalderen, men samtidig ved at gå i panik, ved tanken om den kedsommelige og tomme pensionisttilværelse der venter forude. Samtidig har vi en handling med højt tempo, som drejer sig om de enorme pengesummer der kan flyde med olien fra øst til vest. Endelig har vi en håndfuld skurke, hvor den ene er mere glat og uigennemskuelig end den anden. (...) Jeg vil især anbefale denne bog til mænd, med hang til spænding i samme kategori som Andy McNab og Fredrick Forsyth.
Skidt: Jeg må også indrømme, at jeg flere gange har haft svært ved at finde hoved og hale i denne historie. Dette tilskriver jeg dog mest min egen skrantende viden om forholdene i Rusland, Polen og Aserbajdsjan.
Holger Ruppert i Lokalavisen Frederiksberg:
Godt: Et godt plot, masser af action, spænding og underholdning præger ”Pengemuren”, som også er tankevækkende, fordi forfatteren beskriver det beskidte internationale spil, når der er store, økonomiske interesser på spil. Vor ven Harry, nok så slidt i kanterne, får pludselig et supertilbud og overlever mirakuløst et bombeattentat. Et forlist ægteskab, store børn han føler han har svigtet, en elskerinde han er træt af, og så pludselig kan han blive styrtende rig. Det er for godt til at være sandt. Det afsløres ikke her hvorfor….
Skidt: Han ved hvad han skriver om. Han kan sit stof så meget, at det næsten er synd, at hans thriller undervejs drukner lidt for meget i al den baggrundsviden.
Jens Kristian Lütken i Fokus Europa – Europabevægelsens nyhedsbrev
Godt: »Bogen giver et troværdigt indblik i kampen mellem EU og Rusland om, hvem der skal kontrollere Det Kaspiske Havs enorme olieressourcer. Samtidig er thrilleren også et realistisk billede af, hvordan en styrtende rig elite og magtfulde klaner styrer et af verdens mest olierige lande. Broksø formår med stor præcision at ramme den stemning af røverbule og Klondyke som Aserbajdsjan er indbegrebet af. Bogen er i det hele taget godt researchet, og helt uden de mange faktuelle fejl og tilsnigelser der ellers præger genren. (...) Broksø formår at levere en solid politisk thriller, som både underholder og gør læseren klogere.«
Skidt: »Handlingen er til tider langsommelig, og hovedpersonen er med sit flossede privatliv lidt for klicheagtig.«
Andreas Krog i Bogblogger.dk
Godt: »Plottet er godt og realistisk - jeg hader historier, som ikke ville kunne lade sig gøre i virkeligheden. Så er det science fiction og ikke spænding. Alene det faktum, at den ikke er skåret over den klichéfyldte læst med en kvindelig kriminalkommissær eller en rebelsk, mandlig og pensionsmoden ditto er befriende. Keld Broksø formår at give historien nerve og gøre personerne levende og troværdige. Han går hverken for langsomt eller for hurtigt frem i fortællingen. (…) På de sidste 100 sider er der aktion for alle pengene, når hovedpersonen og hans hjælpere jages som vilde dyr.«
Skidt: Dog falder kæden en smule af midtvejs, hvor det er særdeles svært at hitte rede i handlingen.
Lars Ole Sauerberg i Jyllands-Posten
- under overskriften ”Global thriller – en trojansk hest”
Godt: »Keld Broksøs historie har kimen til en effektiv Frederick Forsyth-agtig international spændingsroman.«
Skidt: »Potentialet tabes på gulvet ved en fortællermæssig håndtering i slæbegear. Dialogen er stiv og kunstig.«
Frederiksberg Bladet 20. september 2011 under overskriften
”En grøn verden - smurt ind i olie”.
”Dilemma: Kan man handle med et af verdens mest korrupte lande uden at få snavsede hænder? Det er noget af det Keld Broksø vil have os til at overveje i thrilleren Pengemuren”. Se mere på http://www.e-pages.dk/bgmonline_fb/239/ - side 37
»Broksø begår brutal roman«
Lokalaviserne Brønshøj, Valby, Vanløse, Hvidovre 12/4 2011:
http://www.dinlokalavis.dk/artikel.asp?id=984
»Olie, magt og mennesker midt i et mellemøstligt oprør«
Hvidovre Avis 12. april
http://hvidovre.lokalavisen.dk/olie,-magt-og-mennesker-midt-i-et-mellemoestligt-oproer-/20110412/artikler/704129425
"Hør om den blodige kamp om olie hos Grand Prix vinder"
25.05.11 - Onsdagsavisen Horsens
http://www.e-pages.dk/horsensfolkeblad/743/
Interview i P1 morgen maj 2012
199 kr. hos din
lokale boghandler.
199 kr. + forsendelse hos:
www.g.dk
www.williamdam.dk
www.skriveforlaget.dk